जलकर मरने वाले सभी छह युवकों का शव पहुंचा, अंतिम संस्कार संपन्न
नेउरासेमरा कुदागा गांव से हैदराबाद कमाने गए छह युवकों का शव सोमवार को घर पहुंचा। सभी की मौत हैदराबाद के एक कूलर फैक्ट्री में काम करने के दौरान 20 फरवरी की रात आग लगने से हो गई थी। मृतक के परिजनों को सूचना मिलने के बाद सभी हैदराबाद पहुंचे और घटना की जानकारी ली। शव इतनी बुरी तरह झुलसा हुआ था कि पहचान करना मुश्किल हो गया था। स्थानीय पुलिस ने शव का पोस्टमार्टम कराकर शव की पहचान के लिए डीएनए टेस्ट कराकर शव परिजनों को सौंपा। मरने वालों में नेउरा पंचायत के मोमिनपुर निवासी सरीफ अंसारी का पुत्र सद्दाम अंसारी, रेयाज अंसारी के दो पुत्र मुजाहिद अंसारी इरफान अंसारी, बंदुआ पंचायत के कुदागा खुर्द निवासी अख्तर अंसारी का पुत्र शहनवाज अंसारी, सेमरा पंचायत के सेमरा निवासी मखसूद अंसारी का पुत्र मुरसलिम अंसारी और अमरीका यादव के पुत्र मुन्ना यादव का नाम शामिल है। शव आने की जानकारी मिलते ही स्थानीय विधायक आलोक चौरसीया, बीडीयो सुशील कुमार राय, जेपीएस मनु तिवारी ने मृतक के घर पहुंच कर परिवारिक लाभ योजना के तहत दस-दस हजार रुपए का चेक मृतक के परिजन को सौंपा। मुखिया लुकमान अंसारी ने बताया कि हैदराबाद प्रशासन ने भी दस-दस हजार रुपए का चेक दिया है तथा एयर कूलर फैक्ट्री के मालिक ने भी आर्थिक सहायता करने की बात कही है। सभी शव का अंतिम संस्कार कर दिया गया है। शव आने के बाद चैनपुर के कई गांव से लोगों की काफी भीड़ जुट गई।
hin_Deva hin_Deva